# 4.1. Reto 1: Describimos personaxes

# Describimos personaxes

Este primeiro reto consiste na descrición de persoas, pero debemos de seguir uns pasos para a consecución do reto (no apartado do Reto 3 atoparedes as listas de control correspondentes a cada xogo).

## 1. Acordar no grupo que xogo se vai crear:

- Quen é quen?
- Carta arriba
- Memoriza

## 2. Acordar as persoas que van ser descritas no xogo:

- Persoas famosas da cultura galega.
- Persoas coñecidas da vosa localidade ou barrio.
- Persoas usuarias dunha residencia de maiores.

## 3. Elaborar unha lista:

- Elaborar unha lista cos 15 nomes de quen van ser os personaxes do xogo (os protagonistas do xogo).
- Podedes elixir os nomes das listas "Suxestións" (que atoparedes máis abaixo) ou ben pensar noutras persoas diferentes.

## 4. Investigar:

- En Internet sobre persoas famosas.
- Preguntando na casa ou na rúa sobre persoas da localidade.
- Preguntando de xeito presencial na residencia de maiores ás persoas usuarias ou isto mesmo de xeito indirecto, solicitando a colaboración e mediación dos traballadores e das traballadoras do centro.

## 5. Realizar un borrador:

- Realizar un borrador coa descrición destes 15 personaxes salientando os seus aspectos máis característicos.
- Empregar unha linguaxe inclusiva (o xénero modifica adxectivos e substantivos), respectuosa (descartade o que puidera ofender) e obxectiva (sen dar opinións).
- Seguir unha orde na descrición (físico dende cabeza aos pés, personalidade, traxectoria persoal e profesional, gustos e afeccións).

## 6. Revisar

- Revisar o traballo realizado neste reto por parte de todo o grupo.

## Audio

audio/mpeg

## Apoio visual

Acordar xogo a elaborar.

Acordar tipo de personaxes do xogo.

Elaborar lista personaxes.

Investigar sobre as persoas da lista.

Escribir descricións.

Revisar o traballo.

## Suxestión de persoas da cultura galega

- Alberto Mancebo
- Ana Peleteiro
- Ángel Carracedo
- Ángeles Alvariño
- Belén Regueira
- Carlos Casares
- Diego AS
- Domingo Fontán
- Fina Casalderrey
- Isaac Díaz Pardo
- Iván Ferreiro
- Lidia Cao
- Luis Tosar
- Luis Suarez Miramontes
- Manuel Rivas
- María Rúa Rodríguez (Prado Rúa)
- María Vázquez
- María Xosé Silvar (Sés)
- Mario Brión Toucedo (Olaxonmario)
- Maruja Mallo
- Rosalía de Castro
- Yolanda Castaño

## Suxestión de persoas da localidade ou do barrio

- Mestre ou mestra
- Gandeira ou gandeiro
- Bibliotecario ou bibliotecaria
- Alcaldesa ou alcalde
- Farmacéutico ou farmacéutica
- Activista
- Panadeira ou panadeiro
- Froiteiro ou froiteira
- Carniceira ou carniceiro
- Carteiro ou carteira
- Camareira ou camareiro
- Deportista
- Repartidor ou repartidora
- Empresaria ou empresario
- Enfermeiro ou enfermeira
- Doutora ou doutor
- Músico ou música
- Cantante
- Profesor ou profesora
- Adestradora ou adestrador
- Concelleiro ou concelleira
- Peixeira ou peixeiro
- Condutora ou condutor de bus
- Taxista

# Exemplos de descrición de personaxes

## Persoa coñecida (Belén Regueira)

Belén Regueira é unha xornalista nada na Coruña o 1 de setembro de 1977. Ten o pelo longo e escuro, aínda que en ocasións o tivo loiro e recortado coma un floco. Ten os ollos marróns e cando ri teñen unha forma alongada. Ten a pel clara e o nariz coa punta redondeada.

É unha persoa sociable, aberta e amable.

Estudando xornalismo, comezou a traballar nun programa de música e entrevistas chamado Chambo e máis tarde foi presentadora e reporteira de espazos informativos. Recibiu o galardón Mestre Mateo á mellor comunicadora polo programa O país dos ananos no ano 2008. Na actualidade traballa na radio e preside a Xunta de Goberno do Colexio Oficial de Xornalistas de Galicia.

Entre as súas afeccións, destaca pasear polo monte e pola beira do mar, compartir o tempo coa xente que aprecia ou aprender sobre aquilo que lle interesa.

Fontes consultadas:

- Belén Regueira - O soportal do visual galego
- Belén Regueira Leal presidirá a Xunta de Goberno do Colexio de Xornalistas de Galicia
- O verán de... Belén Regueira: "Gustaríame recuperar máis vida cultural"

## Persoa da localidade (froiteiro)

É un home de 29 anos nado en Pontedeume. Ten os ollos pequenos e o pelo curto, crecho e castaño. O nariz é pequeno e ás veces leva pendentes nas orellas. É alto e delgado e adoita vestir prendas de cor branca.

É unha persoa reservada, pero empática e paciente.

Estudou Filoloxía Galega en Santiago de Compostela, mais agora traballa nunha tenda da localidade que está situada nun edificio rehabilitado recentemente. Na actualidade cambiou o deseño interior da tenda, empregando moita madeira nas paredes e mobles.

Gústalle facer escalada e montañismo, ademais de colaborar con asociacións que protexen o medio ambiente.

## Persoa usuaria da residencia (Amelia)

É unha muller con pelo curto e branco. Ten ollos claros pequenos e leva lentes. É alta e delgada e adoita levar roupa de cor violeta e azul.

É unha persoa falangueira e, ás veces, un pouco testana.

Traballou durante 25 anos nunha cooperativa gandeira da parroquia de Bastavales. Hoxe é usuaria da residencia de maiores de Brión.

Gústalle pasear pola natureza ademais de xogar ás cartas e outros xogos de mesa con amizades e familia.

.

## Lectura facilitada

Belén Regueira naceu na Coruña.

Ten o pelo longo e escuro.

Ten os ollos marróns.

Estudou xornalismo e gañou un premio Mestre Mateo.

Gústalle pasear polo monte.

Este froiteiro é de Pontedeume e ten 29 anos.

Ten os ollos pequenos e o pelo curto.

É alto e delgado.

Estudou Filoloxía Galega pero traballa nunha tenda.

Gústalle a escalada e o montañismo.

A muller ten o pelo curto e branco.

Ten os ollos claros.

Foi gandeira durante 25 anos.

Gústalle pasear pola natureza.

## Audio

audio/mpeg

## Como obter información para as descricións

- Para buscar información en Internet e en galego, buscade o nome da persoa e engadide algunha palabra que axude nesta busca, por exemplo:

"Belén Regueira galego", "Belén Regueira biografía", "Belén Regueira entrevista" etc.

- Para obter información sobre as persoas da localidade e da residencia de maiores, preparade unha lista con preguntas cuxas respostas vos axuden a crear as descricións, por exemplo:

Canto mide? Onde naceu? Tivo algún traballo anterior a este? Que lle gusta facer no seu tempo libre?

## Lectura facilitada

Buscamos en Internet usando palabras clave:

"Belén Regueira galego"

"Belén Regueira biografía"

Temos que prepara unha lista de preguntas para as persoas da residencia.

Estas respostas axudarannos a crear as descricións.

Canto mide? Onde naceu? Tivo algún traballo anterior a este?

Páxina 16 de 25

Licenciado baixo a Licenza Creative Commons Atribución Non-comercial Compartir igual 4.0

Creado con eXeLearning (Ventana nueva)